Serbski rozhłós

**Serbski rozhłós** je zhromadne pomjenjowanje za wusyłanja Srjedźoněmskeho rozhłosa a Rozhłosa Berlin-Braniborska (RBB) w hornjo- a delnjoserbskej rěči. Delnjoserbske wusyłanja su tež pod mjenom *Bramborske serbske radijo* znate.

Programaj so na regionalnymaj žołmomaj inforadio Berlin-Brandenburg a MDR Radio Sachsen wusyłatej.  Při tym wužiwatej so sćelakaj 93,4 MHz w Kalawje a 100,4 MHz we Wojerecach. Wot 22. januara 2007 je móžno, wusyłanja Serbskeho rozhłosa tež w interneće jako livestream wot stronow Serbskeho rozhłosa poskać.

## Stawizny
W lětach 1945–47 wusyłaše Čěski rozhłós w Praze na iniciatiwu Łužiskeje narodneje rady někotre serbske wusyłanja. Prěnje serbskorěčne wusyłanje jednoho němskeho sćelaka slědowaše potom dnja 14. oktobra 1948. W prěnim wusyłanju rěčachu a spěwachu Jurij Brězan, Lubina Hajnec a Leńka Winarjec originalnje z Drježdźanskeho studija. Na ćišć Domowiny běchu to spočatnje běrtlkhodźinske programy kóždy druhi tydźeń na Drježdźanskim sćelaku, wot lěta 1953 tež delnjoserbske z Podstupima. Při tym njeběchu pak ani wusyłanske časy ani frekwency stabilne, tak zo bě wothłós skerje snadny. Na žadanje Domowiny wutwori so 22. měrca 1953 při statnym rozhłosowym komiteju NDR serbske studijo ze sydłom w Zhorjelcu, dokelž bě tamniše studijo technisce derje wuhotowane. Z prěnim nawodu sta so Klaws Hemmo z Krušwicy, tehdy jenički žurnalist ze serbskimi korjenjemi pola NDRskeho rozhłosa. Wusyłanski čas wučinješe w prěnich lětach 70 mjeńšin tydźensce, najprjedy nimale jenož w hornjoserbskej rěči. Wot 1955 přidružichu so sporadiske delnjoserbske přinoški. Z rozšěrjenjom wusyłanjow na 90 mjeńšin dnja 1. apryla 1956 bu delnjoserbski podźěl na 20 mjeńšin zwyšeny.

Kónc lěta 1956 so serbske studijo rozpušći a wjedźeše so wotnětka jako serbska redakcija Radija NDR, sćelak Choćebuz, dale. Wusyłaše so nětko přez wulkosćelak w Ćisku pola Wojerec. Wot 1966 hač do 1980tych lět produkowachu wot póndźelu do soboty kóždy dźeń połhodźinski dopołdniši program a 110-mjeńšinski njedźelniski (290 mjeńšin/tydźeń). Wot lěta 1987 staraše so nawoda Helmut Rychtar wo wutwar Budyskeho studija, tak zo móžachu najprjedy njedźelniske wusyłanje na tři hodźiny rozšěrić a w nazymje 1989, hišće do politiskeho přewróta, połdrahodźinske rańše wusyłanja zahajić a tydźenski wusyłanski čas tak na 720 mjeńšin/tydźeń zwyšić. Wot februara 1990 trajachu rańše wusyłanja dwě a poł hodźinje (5:30–8:00) a wot meje samsneho lěta skónčnje tři hodźiny (5–8 hodź.). Wot 1. januara 1992 słuša Serbski rozhłós w Budyšinje k zjawnoprawniskemu sćelakej MDR. W lěće 1999 přidruži so hišće młodźinske wusyłanje *[[Radijo Satkula]]*, kotrež bu wosebje dla swojeho skutkowanja za medialne kubłanje serbskeje młodźiny w dwacetym lěće swojeho wobstaća 2019 ze spěchowanskim mytom Myta Ćišinskeho česćene. Nimo toho je Budyske studijo za produkowanje jeničkeho hornjoserbskeho telewizneho magacina *[[Wuhladko]]* přisłušne.

Po rozšěrjenju rańšich wusyłanjow wo dalšu hodźinu ma Serbski rozhłós pola MDR wot 6. januara 2020 tydźenski wusyłanski čas wot 1650 mjeńšin (27,5 hodźin).

## Hornjoserbske wusyłanja
Serbski rozhłós wusyła wot póndźele do pjatka wot 5 do 9 hodź. a sobotu wot 6 do 10 hodź. swój rańši program z regionalneho studija při Póštowym naměsće w Budyšinje, njedźelniši program pak wot 11:00 hodź. do 12:30 hodź. Studijowa wjednica je Bogna Korjeńkowa. Tuchwilni prawidłowni moderatorojo a redaktorojo su Matej Dźisławk, Tomaš Faska, Diana Fryčec-Grimmigowa, Blanka Funcyna, Monika Gerdesowa, Milan Grojlich, Beno Šołta, Betina Wenderothowa a Jakub Wowčer.

Młodźinski program Serbskeho rozhłosa mjenuje so Radijo Satkula a wusyła so kóždu póndźelu wot 20 do 22 hodź.

## Delnjoserbske wusyłanja

Bramborske serbske radijo wusyła wot póndźele do pjatka wot 12 do 13 hodź. z regionalneho studija w Choćebuzu po slědowacej šemje:

* Póndźela: *Łužyca cora a źinsa* 
* Wutora: *Muzika – rad słyšana* 
* Srjeda: *Magacin k połudnju* 
* Štwórk: *Łužyske impresije* 
* Pjatk: *Muzika a porucenja* 

Program wospjetuje so wječor wot 19.00 do 20.00 hodź. Kóždy prěni štwórk w měsacu je młodźinski magazin *Bubak* słyšeć. Njedźelniši program wot 12.30 do 14 hodz. sćěhuje bjezposrědnje na hornjoserbske wusyłanje z Budyšina.

## Žórła
* Stawizny Serbskeho rozhłosa na jeho webstronje



## Wotkazy
*Serbski rozhłós pola mdr.de
*Bramborske serbske radijo
*BUBAK - delnjoserbski mlodźinski program (real audio)